VÂRSTA LEGALĂ PENTRU EXERCITAREA DREPTULUI DE VOT ŞI A                   DREPTULUI DE A FI ALES ÎN STATELE MEMBRE ALE UNIUNII EUROPENE


1. Dreptul de vot
Vârsta minimă pentru exercitarea dreptului de vot
Cea mai des întâlnită restricţie referitoare la competenţă este cea legată de vârsta la care individul este considerat apt pentru a exprima un vot într-o manieră rezonabilă. Excluderea ne-adulţilor de la această acţiune se justifică în mod obişnuit pe motivul că doar persoanele mature pot lua decizii raţionale şi că, având în vedere dificultatea măsurării maturităţii unei persoane, o decizie bazată pe vârstă este justificată. Copiilor şi adolescenţilor le pot lipsi cunoştinţele şi înţelegerea necesară şi pot fi influenţaţi de către părinţii lor. Cei care susţin o vârstă mai avansată la care individul să obţină dreptul de a vota consideră că gradul de maturitate creşte o dată cu vârsta, deci cu cât mai vârstnic, cu atât mai bine. Cei care propun o vârstă mai redusă pentru vot susţin că adolescenţii sunt mai bine informaţi şi mai independenţi în judecata lor decât erau în trecut. De asemenea se subliniază faptul că, în unele domenii, adolescenţii sunt trataţi ca adulţi: pot avea o slujbă, plătesc taxe şi, în unele cazuri, pot fi chiar condamnaţi de către o instanţă.

În general, în statele membre ale Uniunii Europene, vârsta minimă de la care cetăţenii pot vota este de 18 ani
.
	Stat membru UE
	Reglementări constituţionale pentru a vota

	Austria
	Art. 26 alin. (1)
Consiliul Naţional este ales de poporul federal conform principiilor reprezentării proporţionale, pe baza votului egal, direct, personal, liber şi secret, exprimat de către bărbaţii şi femeile care au împlinit 16 ani până în ziua alegerilor inclusiv.
http://www.ris.bka.gv.at/Dokumente/Erv/ERV_1930_1/ERV_1930_1.pdf

	Belgia
	Art. 61
Membrii Camerei Reprezentanţilor sunt aleşi direct de către cetăţenii care au împlinit 18 ani.

http://www.senate.be/doc/const_fr.html

	Bulgaria
	Art. 42
Orice cetăţean care a împlinit vârsta de 18 ani, cu excepţia celor aflaţi sub interdicţie judecătorească sau care execută o pedeapsă cu închisoarea, este liber să aleagă autorităţile de stat şi locale şi să voteze în referendumuri.
http://www.parliament.bg/en/const/


	Cehia
	Art. 18
(3) Orice cetăţean ceh care a împlinit 18 ani are drept de vot.
http://www.senat.cz/informace/zadosti/ustava-eng.php?ke_dni=21.12.2006&O=

	Cipru
	Art. 31
Orice cetăţean cipriot are drept de vot conform Constituţiei şi legii electorale. 
Art. 63 pct. 1

Orice cetăţean cipriot care a împlinit 21 de ani are dreptul de a fi înregistrat ca alegător pe lista electorală greacă sau turcă.
http://www.cyprus.gov.cy

	Danemarca
	Secţiunea 29 subsecţiunea 2 trimite la o lege care stabileşte vârsta de vot.
Conform Legii nr. 483 din 27.09.1978 pentru schimbarea vârstei de vot în alegerile parlamentare, vârsta pentru a vota în alegerile parlamentare este de 18 ani.
http://duf.dk/uploads/tx_templavoila/Suffrage_lowered_to_18.pdf
În 1953 vârsta electorală era de 23 ani. De atunci a fost redusă de trei ori, fiind stabilită la 18 ani în prezent.
Două condiţii sunt necesare pentru a schimba vârsta electorală. Mai întâi, Parlamentul trebuie să adopte o lege prin care s-o modifice. Proiectul de lege este supus unui referendum, iar majoritatea nu trebuie să voteze împotrivă. Această majoritate trebuie să constea din cel puţin 30% din toţi cetăţenii cu drept de vot.
În 1969 politicienii au dorit să reducă vârsta electorală de la 21 la 18 ani. Totuşi, populaţia daneză a votat împotriva propunerii. Abia prin referendumul din 1978 danezii au votat în favoarea reducerii vârstei electorale la 18 ani.

	Estonia
	Par. 57
Orice cetăţean Estonian care a împlinit vârsta de 18 ani are drept de vot.
http://www.legaltext.ee/text/en/X0000K1.htm

	Finlanda
	Secţiunea 14
Orice cetăţean finlandez care a împlinit 18 ani are drept de vot în alegerile naţionale.

http://www.finlex.fi/en/laki/kaannokset/1999/en19990731.pdf
Conform Secţiunii 2 din Legea electorală orice cetăţean finlandez care a împlinit 18 ani până în ziua alegerilor inclusiv are drept de vot la alegerile parlamentare şi prezidenţiale. În cazul alegerilor prezidenţiale vârsta electorală trebuie atinsă până la primul tur.
www.finlex.fi/pdf/saadkaan/E9980714.PDF

	Franţa
	Art. 3
Sunt alegători, în condiţiile prevăzute de lege toţi cetăţenii francezi majori de ambe sexe, care dispun de drepturi civile şi politice. (vârsta: 18 ani)
http://www.assemblee-nationale.fr/connaissance/constitution.asp#titre_1

	Germania
	Art. 38
(2) Orice persoană care a împlinit 18 ani are drept de vot.

https://www.btg-bestellservice.de/pdf/80201000.pdf

	Grecia
	Art. 51 pct. 3
http://www.hri.org/docs/syntagma/artcl80.html#A51
Vârsta minimă pentru exercitarea dreptului de vot a fost stabilită la     18 ani prin Legea nr. 1224/1981.

	Irlanda
	Art. 16 pct. 2
Toţi cetăţenii care au împlinit 18 ani au drept de vot la alegerile parlamentare.

http://www.constitution.ie/reports/ConstitutionofIreland.pdf
Art. 12 pct. 2

Orice cetăţean care are drept de vot la alegerile parlamentare are drept de vot la alegerile prezidenţiale.

	Italia
	Art. 48
Orice cetăţean, bărbat sau femeie, care a atins vârsta majoratului, are drept de vot. (vârsta: 18 ani)
Art. 58

Senatorii sunt aleşi de către alegătorii care au împlinit 25 de ani.
http://www.senato.it/documenti/repository/istituzione/costituzione_inglese.pdf

	Letonia
	Pct. 8
Toţi cetăţenii care au împlinit 18 ani până în ziua alegerilor inclusiv au drept de vot.

http://www.saeima.lv/en/legislation/constitution

	Lituania
	Art. 34
Cetăţenii care, până în ziua alegerilor inclusiv, au împlinit 18 ani, au drept de vot.
http://www.lrkt.lt/Documents2_e.html

	Luxemburg
	Art. 52 pct. 3
Pentru a fi alegător, o persoană trebuie să fi împlinit 18 ani.
http://www.legilux.public.lu/leg/textescoordonnes/recueils/Constitution/Constitution.pdf

	Malta
	Pct. 57 lit. b
Este alegător cetăţeanul maltez care a împlinit 18 ani.
http://www.constitution.org/cons/malta/chapt0.pdf

	Marea Britanie
	Vârsta de vot: 18 ani. Există tendinţa ca aceasta să fie redusă la 16 ani.
http://en.wikipedia.org/wiki/Voting_age#United_Kingdom

	Olanda
	Art. 4
Fiecare cetăţean olandez are un drept egal de a alege membrii organelor representative generale şi de a candida în alegeri ca membru al acestor organe. (vârsta: 18 ani)
http://www.servat.unibe.ch/icl/nl00000_.html

	Polonia
	Art. 62
Cetăţeanul polonez care până în ziua alegerilor inclusiv a împlinit 18 ani are drept de vot la alegerile prezidenţiale şi parlamentare.
http://www.sejm.gov.pl/prawo/konst/angielski/kon1.htm

	Portugalia
	Art. 49
Orice cetăţean care a împlinit 18 ani are drept de vot.
http://app.parlamento.pt/site_antigo/ingles/cons_leg/Constitution_VII_revisao_definitive.pdf

	România
	Art. 36 – Dreptul de vot
(1) Cetăţenii au drept de vot de la vârsta de 18 ani, împliniţi până în ziua alegerilor inclusiv.
http://www.cdep.ro/pls/dic/site.page?den=act2_1&par1=2#t2c2s0a36

	Slovacia
	Art. 30
(1) Cetăţenii au dreptul de a participa la administrarea problemelor publice în mod direct sau prin alegerea liberă a reprezentanţilor lor. (vârsta: 18 ani)

	Slovenia
	Art. 43
Orice cetăţean care a împlinit 18 ani are drept de vot şi dreptul de a fi ales.
http://www.up-rs.si/up-rs/uprs-eng.nsf/dokumentiweb/063E5907BE5B679CC1256FB20037658C?OpenDocument

	Spania
	Secţiunea 68 pct. 5
Toţi cetăţenii spanioli au dreptul de a alege şi a fi aleşi în Congres. (vârsta: 18 ani)
http://www.congreso.es/constitucion/ficheros/c78/cons_ingl.pdf

	Suedia
	Cap. 3 art. 2
Orice cetăţean suedez care a împlinit 18 ani are dreptul de a vota la alegerile parlamentare.

http://www.servat.unibe.ch/icl/sw00000_.html

	Ungaria
	Art. XXIII
(1) Orice cetăţean ungur adult are dreptul de a fi alegător, precum şi de a candida la alegerile parlamentare. (vârsta: 18 ani)
http://www.kormany.hu/download/4/c3/30000/THE%20FUNDAMENTAL%20LAW%20OF%20HUNGARY.pdf


2. Dreptul de a fi ales

Vârsta

Impunerea, în toate ţările în care se organizează alegeri democratice, a unei limite minime de vârstă pentru candidaturile la diferite funcţii în stat, începând cu cele din administraţia publică locală şi ajungând până la funcţia de preşedinte, reflectă existenţa unei opinii unanim împărtăşite cu privire la faptul că o persoană care aspiră la o astfel de funcţie trebuie să aibă un anumit nivel de maturitate, de experienţă de viaţă şi de cunoştinţe generale, nivel la care se poate ajunge numai la o anumită vârstă.
Pe de altă parte, trebuie remarcat faptul că limita minimă de vârstă este diferită de la o funcţie la alta, cea mai ridicată înregistrându-se în cazul candidaturilor pentru preşedinţia ţării.
O altă diferenţiere se face, acolo unde există parlamente bicamerale, între cele două Camere ale Parlamentului, în sensul că, de regulă, vârsta minimă impusă candidaţilor pentru Camera „superioară” este mai ridicată decât în cazul celor care candidează pentru un fotoliu în Camera „inferioară”. Deşi, în cele mai multe dintre ţările cu parlamente bicamerale, modul în care sunt împărţite atribuţiile celor două Camere în prezent nu ar justifica o astfel de diferenţiere în ceea ce priveşte vârsta minimă a membrilor lor, diferenţa exprimă perpetuarea ideii că în viaţa parlamentară, entuziasmul, uneori excesiv, al tinerilor, trebuie să fie temperat de experienţa şi înţelepciunea celor mai în vârstă.
S-ar putea spune că, la nivel european, vârsta minimă medie pentru alegerea în Parlament (sau în Camera inferioară, acolo unde există parlamente bicamerale) este de 21 de ani, existând, totuşi, un număr destul de important de ţări unde vârsta minimă este de 18 ani (Danemarca, Germania, Malta, Olanda, Portugalia, Slovenia, Spania, Suedia, Ungaria), dar şi altele unde este de     23 de ani (România) sau chiar mai ridicată (Cipru, Italia, Lituania).
Cât priveşte alegerile prezidenţiale, vârsta minimă medie impusă candidaţilor ar putea fi apreciată în jur de 35 de ani. Şi aici însă, pot fi întâlnite diferenţe destul de mari, de la Slovenia, unde limita este de 18 ani, până la Bulgaria şi Lituania, ţări în care Preşedintele trebuie să aibă cel puţin 40 de ani (sunt avute în vedere doar ţările în care Preşedintele este ales în mod direct).
Pe de altă parte, trebuie remarcat faptul că în nicio ţară nu există o limită superioară de vârstă, cel puţin pentru funcţiile pentru care se organizează alegeri directe. De altfel, exemplele unor mari oameni de stat care au marcat nu numai istoria ţărilor lor, ci şi pe cea a Europei sau chiar istoria universală, confirmă faptul că, în general, vârsta înaintată nu este în sine un obstacol în calea performanţei politice, iar atunci când este, electoratul trebuie să decidă acest lucru. Între aceste exemple, probabil cele mai cunoscute sunt cele ale lui Konrad Adenauer care a devenit cancelar al Republicii Federale Germania la vârsta de 73 de ani şi a exercitat această funcţie pană la varsta de 87 de ani (după care a continuat să fie Preşedintele Uniunii Democrat Creştine încă trei ani) şi Charles de Gaulle care a fost ales în funcţia de Preşedinte al Franţei la vârsta de 67 de ani (funcţie pe care a exercitat-o vreme de aproape 12 ani)
.
	Stat membru UE
	Reglementări constituţionale pentru a fi ales

	Austria
	Art. 26 alin. (4)
Sunt persoane eligibile cele care au drept de vot pentru Consiliul Naţional, care au cetăţenie austriacă şi care au împlinit 18 ani până în ziua alegerilor inclusiv.
http://www.ris.bka.gv.at/Dokumente/Erv/ERV_1930_1/ERV_1930_1.pdf
Art. 60 alin. (3)

Persoana care are votul Consiliului Naţional şi a împlinit 35 de ani până în ziua alegerilor inclusiv poate fi aleasă Preşedinte federal. Membrii caselor regale sau ai fostelor familii regale nu sunt eligibili.

	Belgia
	Art. 64 pct. 3
Pentru a fi aleasă în Camera Reprezentanţilor, o persoană trebuie să fi împlinit 21 de ani. 
http://www.senate.be/doc/const_fr.html
Art. 69 pct. 3

Pentru a fi aleasă în Senat, o persoană trebuie să fi împlinit 21 de ani. 

	Bulgaria
	Art. 65
(1) Poate fi ales în alegerile pentru Adunarea Naţională orice cetăţean bulgar care nu are o altă cetăţenie, în vârstă de cel puţin 21 de ani, care nu se află sub interdicţie judecătorească şi nu execută o pedeapsă cu închisoarea.
http://www.parliament.bg/en/const/
Art. 93
Poate fi ales Preşedinte orice cetăţean bulgar în vârstă de cel puţin 40 de ani, care poate fi ales în Adunarea Naţională şi care a domiciliat în ţară în ultimii 5 ani înaintea organizării alegerilor.

	Cehia
	Art. 19
(1) Orice cetăţean ceh care are drept de vot şi care a împlinit 21 de ani poate fi ales în Camera Deputaţilor.
(2) Orice cetăţean ceh care are drept de vot şi care a împlinit 40 de ani poate fi ales în Senat.
http://www.senat.cz/informace/zadosti/ustava-eng.php?ke_dni=21.12.2006&O=
Art. 57
(1) Orice cetăţean care poate fi ales senator poate fi ales Preşedintele Republicii. (vârsta: 40 ani)

	Cipru
	Art. 64 lit. b

Poate fi aleasă în Camera Reprezentanţilor persoana care a împlinit vârsta de 25 de ani.
Art. 40 lit. b

Poate fi aleasă Preşedinte al Republicii Cipru persoana care a împlinit vârsta de 35 de ani.
http://www.cyprus.gov.cy

	Danemarca
	 Secţiunea 30 subsecţiunea 1
Orice persoană care are drept de vot poate fi aleasă în Parlament. (vârsta: 18 ani).

	Estonia
	Par. 60
Orice cetăţean estonian care a împlinit vârsta de 21 de ani şi are drept de vot poate candida la alegerile parlamentare.
http://www.legaltext.ee/text/en/X0000K1.htm
Par. 79

Orice cetăţean estonian care a împlinit vârsta de 40 de ani poate candida la alegerile prezidenţiale.

	Finlanda
	Secţiunea 25
Orice cetăţean finlandez care are drept de vot poate fi ales în Parlament (vârsta: 18 ani) şi în alegerile prezidenţiale.

	Franţa
	La împlinirea vârstei de 18 ani orice cetăţean francez poate fi ales parlamentar începând cu alegerile legislative din 2012. 

Conform art. 1 din Legea organică nr. 2011-410 din 14 aprilie 2011 privind alegerea deputaţilor şi senatorilor, care a modificat art. LO127 din Codul electoral, orice persoană care, la data primului tur de scrutin, îndeplineşte condiţiile pentru a fi alegător, poate fi aleasă în Adunarea Naţională.
Poate fi ales Preşedinte al Republicii orice cetăţean francez care a împlinit 18 ani (condiţia împlinirii vârstei de 23 de ani a fost anulată în 2011).

	Germania
	Art. 38
(2) Orice persoană care a împlinit vârsta majoratului poate fi aleasă în Bundestag (vârsta: 18 ani)
https://www.btg-bestellservice.de/pdf/80201000.pdf
Art. 54

(1) Orice cetăţean german care dreptul de a vota în alegerile pentru Bundestag şi care a împlinit 40 de ani poate fi ales Preşedinte federal.

	Grecia
	Art. 55

Pentru a fi aleasă parlamentar, o persoană trebuie să aibă cetăţenie greacă, să aibă drept de vot şi să fi împlinit vârsta de 25 de ani până în ziua alegerilor inclusiv.
Art. 31
Pentru a fi aleasă în funcţia de Preşedinte, o persoană trebuie să fi avut cetăţenia greacă timp de cel puţin 5 ani, să fie de descendenţă greacă pe linie paternă, să fi împlinit 40 de ani şi să aibă drept de vot.
http://www.hri.org/docs/syntagma/artcl50.html#A31

	Irlanda
	Art. 16 coroborat cu art. 18 pct. 2

Orice cetăţean care a împlinit 21 de ani poate fi ales membru al Parlamentului.
Art. 12 pct. 4
Orice cetăţean care a împlinit 35 de ani poate fi ales Preşedinte.

http://www.constitution.ie/reports/ConstitutionofIreland.pdf

	Italia
	Art. 56
Toţi alegătorii care au împlinit vârsta de 25 de ani până în ziua alegerilor inclusiv pot fi aleşi deputaţi.
Art. 58

Alegătorii care au împlinit vârsta de 40 de ani pot fi aleşi în Senat.

Art. 84

Orice cetăţean care a împlinit 50 de ani şi dispune de drepturi civile şi politice poate fi ales Preşedintele Republicii.
http://www.senato.it/documenti/repository/istituzione/costituzione_inglese.pdf

	Letonia
	Pct. 9
Orice cetăţean care a împlinit 21 de ani până în ziua alegerilor inclusiv poate fi ales în Parlament.

Pct. 37

Orice cetăţean care a împlinit 40 de ani poate fi ales Preşedinte.

http://www.saeima.lv/en/legislation/constitution

	Lituania
	Art. 56
Orice cetăţean al Republicii Lituania care până în ziua alegerilor inclusiv a împlinit 25 de ani poate fi ales membru al Parlamentului.
http://www.lrkt.lt/Documents2_e.html
Art. 78
Orice cetăţean lituanian, care a locuit în Lituania în ultimii trei ani şi a împlinit 40 de ani până în ziua alegerilor, dacă poate fi ales membru al Parlamentului poate fi ales Preşedintele Republicii.

	Luxemburg
	Art. 52 pct. 3
Pentru a fi aleasă, o persoană trebuie să fi împlinit 18 ani. (în alegerile parlamentare)
http://www.legilux.public.lu/leg/textescoordonnes/recueils/Constitution/Constitution.pdf

	Malta
	Pct. 53
Poate fi ales membru al Parlamentului cetăţeanul maltez care îndeplineşte condiţiile de alegător prevăzute la art. 57 din Constituţie (vârsta: 18 ani).

Dreptul de a fi ales este în deplină concordanţă cu acela de a alege.
Președintele este ales de către Camera Reprezentanţilor o dată la 5 ani, cu respectarea condiţiei de vârstă (18 ani) aplicabilă membrilor Parlamentului.
http://president.gov.mt/constitution_malta?l=1

	Marea Britanie
	Electoral Administration Act 2006 a redus vârsta de candidatură la alegerile parlamentare de la 21 la 18 ani.
http://en.wikipedia.org/wiki/Age_of_candidacy#United_Kingdom

	Olanda
	Art. 56
Poate fi aleasă membru al Parlamentului persoana care are cetăţenie olandeză şi a împlinit 18 ani.
http://www.servat.unibe.ch/icl/nl00000_.html

	Polonia
	Art. 99
1. Orice cetăţean care are drept de vot şi care până în ziua alegerilor inclusiv a împlinit 21 de ani poate fi ales în Sejm. 
2. Orice cetăţean care are drept de vot şi care până în ziua alegerilor inclusiv a împlinit 30 de ani poate fi ales în Senat.

http://www.sejm.gov.pl/prawo/konst/angielski/kon1.htm
Art. 127 pct. 3

Doar un cetăţean polnez care până în ziua alegerilor inclusiv a împlinit 35 de ani şi îndeplineşte condiţiile pentru a fi ales în Sejm poate fi ales Preşedintele Republicii.

	Portugalia
	Art. 150

Toţi cetăţenii portughezi care au drept de vot au dreptul de a fi aleşi în Adunarea Republicii. (vârsta: 18 ani)

Art. 122
Cetăţenii portughezi care au drept de vot şi care au împlinit 35 de ani pot fi aleşi Preşedinte.
http://app.parlamento.pt/site_antigo/ingles/cons_leg/Constitution_VII_revisao_definitive.pdf

	România
	Art. 37 – Dreptul de a fi ales
(2) Candidaţii trebuie să fi împlinit, până în ziua alegerilor inclusiv, vârsta de cel puţin 23 de ani pentru a fi aleşi în Camera Deputaţilor sau în organele administraţiei publice locale, vârsta de cel puţin 33 de ani pentru a fi aleşi în Senat şi vârsta de cel puţin 35 de ani pentru a fi aleşi în funcţia de Preşedinte al României.
http://www.cdep.ro/pls/dic/site.page?den=act2_1&par1=2#t2c2s0a36


	Slovacia
	Art. 74
(2) Orice cetăţean care are drept de vot, a împlinit 21 de ani şi are domiciliul pe teritoriul Republicii Slovace poate fi ales membru al Parlamentului.

http://www.nrsr.sk/web/Static/en-US/NRSR/Dokumenty/constitution.doc
Art. 103
Poate fi ales Preşedinte orice cetăţean al Republicii Slovace care poate fi ales în Consiliul Naţional al Republicii Slovace şi a împlinit 40 de ani până în ziua alegerilor inclusiv.

	Slovenia
	Art. 43

Orice cetăţean care a împlinit 18 ani are drept de vot şi dreptul de a fi ales. (în alegerile parlamentare şi prezidenţiale)
http://www.up-rs.si/up-rs/uprs-eng.nsf/dokumentiweb/063E5907BE5B679CC1256FB20037658C?OpenDocument

	Spania
	Secţiunea 68 pct. 5

Toţi cetăţenii spanioli au dreptul de a alege şi a fi aleşi în Congres. (vârsta: 18 ani)

http://www.congreso.es/constitucion/ficheros/c78/cons_ingl.pdf

	Suedia
	Cap. 3 art. 10
Doar persoana care are drept de vot poate fi membru al Parlamentului. (vârsta: 18 ani)

Cap. 5 art. 2

(1) Doar persoana care este cetăţean suedez şi a împlinit 25 de ani poate fi aleasă Preşedinte.
http://www.servat.unibe.ch/icl/sw00000_.html

	Ungaria
	Art. XXIII

(1) Orice cetăţean ungur adult are dreptul de a fi alegător, precum şi de a candida la alegerile parlamentare. (vârsta: 18 ani)

http://www.kormany.hu/download/4/c3/30000/THE%20FUNDAMENTAL%20LAW%20OF%20HUNGARY.pdf
Art. 10

(2) Orice cetăţean ungur în vârstă de peste 35 de ani poate fi ales Preşedintele Republicii.

